Sagunt obligarà els grans tenidors a construir vivenda als solars sense edificar
19 de gener 2024

![](/media/czbl2jsb/dji_0373_c.jpg?width=850&height=478.6036036036036)

L’Ajuntament de Sagunt ha iniciat el procés per a reactivar la construcció de vivenda en el municipi, davant l’increment demogràfic que ja es fa notar a la ciutat. L’objectiu del consistori és mobilitzar grans propietaris de terrenys que han sigut qualificats com a solar perquè executen l’edificació, tal com marca la legislació vigent.

«**Sagunt està de moda. El fet que siguem una ciutat amb bones perspectives en l’àmbit de l’ocupació i que oferix qualitat de vida a la ciutadania està atraent cada vegada més població**», ha explicat l’alcalde, Darío Moreno. «**Per això, des del consistori hem de posar tots els esforços possibles per donar lloc a una xarxa de servicis públics que no deixe ningú enrere i, prioritàriament, afavorir l’accés a una vivenda digna, a preus assequibles**», ha afirmat.

En este sentit, l’Ajuntament ha considerat «**necessari i urgent**» donar els passos previs que permetran incoar el procés administratiu per a dictar ordres d’edificació que obliguen a la construcció d’habitatges en solars actualment en desús. «**Els propietaris privats tenen una responsabilitat que han de complir, per això, volem identificar casos de possibles incompliments i tindre clar qui són els principals tenidors de terrenys que no estan desenvolupant vivenda**».

![](/media/bbtlnl5u/img_4486_c.jpg?width=850&height=566.6666666666666)

La mesura busca, d’una banda, fer complir la llei, que obliga a edificar en aquells terrenys qualificats urbanísticament com a solars. Però, sobretot, «**és una actuació que es posa en marxa pensant en el benestar de la ciutadania, en destensar el mercat de l’habitatge i evitar l’especulació i l’augment desproporcionat de preus**», segons ha detallat l’alcalde de Sagunt. La mesura pretén «**avançar-se a un problema que pot agreujar-se amb el creixement poblacional, però que ja afecta, sobretot, jóvens i  famílies amb menors a càrrec**», a qui, d’acord amb Moreno, «**hem de protegir i defensar**».

![](/media/23pppb5r/dji_0154_c.jpg?width=850&height=478.6036036036036)

Amb tot, l’Ajuntament ja ha començat a preparar l’estudi tècnic que determinarà quines són les zones, usos i tipologies en què s’haurà d’actuar prioritàriament, tenint en compte com es distribuïx la demanda de vivenda en el municipi, quin és el sòl disponible o les característiques d’edificabilitat, entre altres criteris tècnics. Es tracta de tindre les dades objectives necessàries per tal de delimitar els àmbits on prioritzar la construcció d’habitatge. El següent pas serà executar les ordres d’edificació, en funció del resultat de l’estudi.

La mesura afectarà diversos terrenys de la zona internuclis, la del nord del Palància, a Sagunt, i al Port, a la zona de la Gerència o al sud del barri Sant Josep, entre altres. Segons ha detallat Moreno, «**en total, són 12.000 vivendes que urbanísticament ja tenen llum verda però estan per construir**». «**No és una qüestió que puga esperar i, per descomptat, des de les administracions no podem quedar-nos de braços plegats. Menys encara en un municipi en creixement, a tots els nivells, on hem de garantir que les inversions econòmiques es traduïsquen en prosperitat i benestar per al veïnat. L’accés a un habitatge digne és un dret recollit en la Constitució Espanyola que s’ha de fer complir**».

![](/media/0cffcazy/dji_0238_c.jpg?width=850&height=478.6036036036036)

*   [](http://www.facebook.com/sharer.php?u=https://aytosagunto.es/va/actualitat/sagunt-obligara-els-grans-tenidors-a-construir-vivenda-als-solars-sense-edificar/ "Facebook")
*   [](http://twitter.com/share?url=https://aytosagunto.es/va/actualitat/sagunt-obligara-els-grans-tenidors-a-construir-vivenda-als-solars-sense-edificar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-obligara-els-grans-tenidors-a-construir-vivenda-als-solars-sense-edificar/ "Linked In")
*   [](mailto:?body=https://aytosagunto.es/va/actualitat/sagunt-obligara-els-grans-tenidors-a-construir-vivenda-als-solars-sense-edificar/)